บขส. จัดรถ 8,100 เที่ยวในวันนี้ เพื่อรองรับการเดินทางกลับเข้ากรุงเทพฯ ของประชาชน
บขส. จัดรถ 8,100 เที่ยวในวันนี้ เพื่อรองรับการเดินทางกลับเข้ากรุงเทพฯ ของประชาชน พร้อมประสาน ขสมก. คอยให้บริการประชาชนที่เดินทางมาถึงไปส่งตามจุดต่างๆที่สถานีขนส่งหมอชิต 2 วันนี้ ซึ่งเป็นการเดินทางกลับเข้ากรุงเทพฯ ของประชาชนวันสุดท้าย หลังจากเดินทางท่องเที่ยวและกลับภูมิลำเนา ในช่วงเทศกาลสงกรานต์ ประชาชนทยอยเดินทางกลับมาอย่างต่อเนื่อง ตั้งแต่ช่วงเช้ามืดและขณะนี้บริเวณถนนมิตรภาพขาเข้า ตั้งแต่ช่วงจังหวัดสระบุรี การจราจรเริ่มคับคั่ง เช่นเดียวกับถนนสายเอเชีย ที่มาจากทางภาคเหนือ โดยที่สถานีขนส่งหมอชิต 2 เริ่มมีรถทยอยเข้ามามากขึ้น ซึ่งทาง บริษัท ขนส่ง จำกัด หรือ บขส. มีจุดบริการรถแท็กซี่ ให้บริการรับผู้โดยสารที่เดินทางมาถึง ภายในสถานีขนส่งหมอชิต 2 รวมถึงได้ประสานบริษัท ขนส่งมวลชนกรุงเทพ หรือ ขสมก. คอยรับส่งประชาชนที่เดินทางมาถึงออกไปยังอนุสาวรีย์ชัยสมรภูมิ สถานีรถไฟฟ้า BTS และท่ารถของ ขสมก. เพื่ออำนวยความสะดวกให้ประชาชน โดยมั่นใจยังคงมีรถแท็กซี่ และรถของ ขสมก. เพียงพอกับความต้องการของผู้โดยสารที่เดินทางมาถึงและไม่มีปัญหาเรื่องรถแท็กซี่ไม่เพียงพอ หรือปฏิเสธผู้โดยสารประชาชนที่ใช้บริการรถ บขส. ที่เดินทางมาถึงสถานีขนส่งหมอชิต 2 แล้ว ต่างพอใจในบริการของ บขส. แม้จะใช้เวลาเดินทาง 3-5 ชั่วโมงกว่าจะเดินทางมาถึงจุดหมาย เพราะได้รับบริการที่ดีกว่าปีที่ผ่านมาการเดินทางสะดวกสบาย แต่ก็อยากให้เพิ่มเที่ยวรถให้มากขึ้น เพื่อรองรับการเดินทางกลับของประชาชนที่มีจำนวนมากในช่วงเทศกาล โดยเฉพาะขาออกจากกรุงเทพฯ เพื่อกลับภูมิลำเนา เพราะกว่าจะได้ที่นั่งและเดินทางกลับบ้านต้องรอคิวนานมาก เนื่องจากมีผู้โดยสารค่อนข้างเยอะ แต่การเดินทางกลับเข้ากรุงเทพฯ ไม่มีปัญหา มีรถบริการเพียงพอสำหรับประชาชนที่เดินทางกลับจากภูมิลำเนาเข้าสู่กรุงเทพฯ เมื่อวานนี้มีจำนวนกว่า 131,240 คน บขส. ได้จัดรถวิ่ง 6,958 เที่ยว ส่วนวันนี้ 16 เมษายน 2562 ประมาณการว่าจะมีประชาชนเดินทางกลับเข้ากรุงเทพมหานครกว่า 164,000 คน โดย บขส. ได้จัดเที่ยวรถกว่า 8,100 เที่ยว เพื่อรองรับการเดินทางกลับของประชาชน